CELEX: C2007/140/24
Language: da
Date: 2007-06-23 00:00:00
Title: Sag C-207/07: Sag anlagt den 19. april 2007 — Kommissionen for De Europæiske Fællesskaber mod Kongeriget Spanien

23.6.2007   
            
            
               DA
            
            
               Den Europæiske Unions Tidende
            
            
               C 140/15
            
         Sag anlagt den 19. april 2007 — Kommissionen for De Europæiske Fællesskaber mod Kongeriget Spanien
   (Sag C-207/07)
   (2007/C 140/24)
   Processprog: spansk
   Parter
   
      Sagsøger: Kommissionen for De Europæiske Fællesskaber (ved H. Støvlbæk og R. Vidal Puig, som befuldmægtigede)
   
      Sagsøgt: Kongeriget Spanien
   Sagsøgerens påstande
   
               —
            
            
               Det fastslås, at Kongeriget Spanien har tilsidesat sine forpligtelser i henhold til artikel 56 EF og 43 EF, idet det har vedtaget stk. 1, andet afsnit, i den eneste artikel i kongeligt lovdekret nr. 4/2006 af 24. februar 2006, der ændrer den fjortende funktion for Den Nationale Energikomité, fastsat i ellevte supplerende bestemmelse, tredje del, punkt 1, i lov nr. 34/1998 af 7. oktober 1998 om kulbrintesektoren, med henblik på at opstille et krav om forudgående tilladelse fra Den Nationale Energikomité for at kunne erhverve bestemte kapitalandele i selskaber, der udøver visse lovregulerede aktiviteter inden for energisektoren, og erhverve de aktiver, der er nødvendige for at udøve disse aktiviteter.
            
         
               —
            
            
               Kongeriget Spanien tilpligtes at betale sagens omkostninger.
            
         Søgsmålsgrunde og væsentligste argumenter
   
               1.
            
            
               Den spanske bestemmelse, som søgsmålet omhandler, opstiller et krav om forudgående tilladelse fra Den Nationale Energikomité (»CNE«) til følgende transaktioner:
               
                           —
                        
                        
                           ethvert retssubjekts erhvervelse af en kapitalandel på mere end 10 % i et selskab, der enten selv eller ved mellemkomst af andre selskaber i samme koncern udøver visse aktiviteter inden for energisektoren, eller erhvervelse af enhver anden form for deltagelse, hvorved det pågældende retssubjekt kan opnå en væsentlig indflydelse i nævnte selskab.
                        
                     
                           —
                        
                        
                           erhvervelse af de aktiver, der er nødvendige for at udøve disse aktiviteter.
                        
                     
         
               2.
            
            
               Kommissionen finder, at den omtvistede bestemmelse er uforenelig med artikel 56 EF af følgende grunde:
               
                           —
                        
                        
                           erhvervelse af kapitalandele i selskaber, der udøver aktiviteter inden for energisektoren, eller af aktiver, der er nødvendige for at udøve nævnte aktiviteter, er »kapitalbevægelser« i artikel 56 EF's forstand
                        
                     
                           —
                        
                        
                           forpligtelsen til at indhente en forudgående tilladelse fra CNE er en »restriktion« for de frie kapitalbevægelser, der som udgangspunkt er forbudt i henhold til artikel 56 EF, og
                        
                     
                           —
                        
                        
                           denne restriktion kan ikke begrundes med henvisning til EF-traktaten.
                        
                     
         
               3.
            
            
               I det konkrete tilfælde finder Kommissionen ikke, at den omtvistede bestemmelse kan begrundes i hensynet til at sikre energiforsyningen, hvorved Kommissionen har anført følgende:
               
                           —
                        
                        
                           den omtvistede foranstaltning er ikke velegnet til at sikre energiforsyningen, og der findes andre midler, der er mere egnede hertil
                        
                     
                           —
                        
                        
                           den omtvistede foranstaltning er under alle omstændigheder uforholdsmæssig, idet kravet om forudgående tilladelse ikke er begrænset til visse specifikke handlinger vedrørende driften af det selskab, hvori kapitalandelen ejes, eller vedrørende forvaltningen af aktiverne.
                        
                     
                           —
                        
                        
                           CNE's mulighed for at nægte tilladelse eller at opstille betingelser for at meddele tilladelse er ikke undergivet tilstrækkeligt præcise objektive kriterier, der kan gøres til genstand for en effektiv domstolskontrol.
                        
                     
         Kommissionen finder endvidere, at den omtvistede bestemmelse udgør en restriktion for etableringsretten i strid med artikel 43 EF, og at denne restriktion af de vedrørende artikel 56 EF anførte grunde heller ikke kan begrundes i hensynet til at sikre energiforsyningen.